കരുവന്നൂര് ബാങ്ക് തട്ടിപ്പ് : കാണാതായ സി.പി.എം. മുന് നേതാവ് മടങ്ങിയെത്തി ഇരിങ്ങാലക്കുട: കാണാതായതെന്നു ബന്ധുക്കള് പരാതിപ്പെട്ട കരുവന്നൂര് ബാങ്ക് തട്ടിപ്പു കേസിലെ പരാതിക്കാരനും സി.പി.എം. മുന് ബ്രാഞ്ച് സെക്രട്ടറിയുമായ സുജേഷ് കണ്ണാട്ട് തിരിച്ചെത്തി. സുജേഷിനെ ശനിയാഴ്ച രാത്രി മുതല് കാണാനില്ലെന്നാരോപിച്ചു ബന്ധുക്കള് ഞായറാഴ്ച വൈകിട്ട് ഇരിങ്ങാലക്കുട പോലീസില് പരാതി നല്കിയിരുന്നു. പരാതിയില് കേസെടുത്ത് അന്വേഷണം ആരംഭിക്കുകയും ചെയ്തിരുന്നു. എന്നാല്, ഇന്നലെ പുലര്ച്ചെ ഒന്നരയോടെ സുജേഷ് വീട്ടില് തിരിച്ചെത്തി. താന് കണ്ണൂര് പറശ്ശിനിക്കടവ് ക്ഷേത്രത്തിലേക്ക് യാത്ര പോയതാണെന്നായിരുന്നു വിശദീകരണം. താന് സുരക്ഷിതനാണെന്നും വീട്ടില് തിരിച്ചെത്തിയെന്നും പറഞ്ഞ് സുജേഷ് ഫെയ്സ്ബുക്കില് പോസ്റ്റിട്ടിരുന്നു. സംഭവത്തില് പോലീസ് കേസെടുത്തതിനാല് സുജേഷിനെ കസ്റ്റഡിയിലെടുത്ത് കോടതിയില് ഹാജരാക്കി. കരുവന്നൂര് ബാങ്കിലെ തട്ടിപ്പ് വിഷയത്തില് സി.പി.എമ്മിനെതിരേ ശക്തമായി രംഗത്തുവന്നയാളാണ് സുജേഷ് കണ്ണാട്ട്. പാര്ട്ടിയിലുള്ളവര് തന്നെ ബാങ്ക് തട്ടിപ്പിനു നേതൃത്വം വഹിക്കുന്നു എന്നു സി.പി.എം. ബ്രാഞ്ച് യോഗത്തില് ഉള്പ്പെടെ സുജേഷ് വിമര്ശിച്ചിരുന്നു. ഇതിനു പിന്നാലെ സുജേഷിനെ പാര്ട്ടിയില്നിന്നു പുറത്താക്കി. തന്റെ ജീവന് ഭിഷണിയുണ്ടെന്നു കാണിച്ച് സുജേഷ് കണ്ണാട്ട് പോലീസില് പരാതിയും നല്കിയിരുന്നു.